《次韵和程少卿省宿寄齐熙业少卿》
宋代·陈襄

名卿犹此滞间曹，贲育何须举一毫。
夜直甘泉西掖近，晓趋峣阙北辰高。
蒙庄吏隐机心息，老杜诗成笔力豪。
只恐多才难久次，不同新进累资劳。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。